الجرح ياصاحبي تعافيت
عبرتني المنيه ويومها تبدل
لكطت السنين ولحكت ع الضال
رحيت المصوفر كبل لايذبل
تانيت امنياتي الما منعسة تنام
حتى اكدر بسكته من القيود افتل
عفت بيت ابوذية على العش مكتوب
كلبي بفركة الخلان وجناح
وبديت انحاز للشمات وجناح
صدك خليتني ريشات وجناح
لكن صفك جنحي لما ردت ارحل
صفك جنحي لحد غيمة
عفت ذاك الغصن هيمه
عمر وياك ادور حل
جبيرة السما وين اسال
اخاف اشرد ومااندل
الا ان قررت حسيت عمري الضاع
شفت الطير ثاري من يطير اسهل
اثاري العش عذر للما يعرف يطير
اكول شبي الشامت مايريد ارحل
حركني الظن مثل لعبة الغميضان
وره حايط الشوك بلوعتي اتختل
جنت الخاطرك تحلف بخلكي الناس
انازع واليمر يشوفني مدلل
حكت لاغلاطك بنصين كلبي اعذار
ترفه تغار منها حياكة المغزل
اضوكك بالجفن واستطعمك بالروح
واجمد ابعدك وبهواك انحل
مدينة ظني تشبه دولة افلاطون
شفتك بيها فكره استبعدت تفشل
طيني اتغلب بقوة على نار ابليس
تغلط واني اشوفك بس اكول اغفل
واتلمس جفونك لمسة المكفوف
اريد الكالي دمعه لو جفن مبتل
واتركك واسمع بعزتك تصهل خيل
خطوة تكلك امشي خطوة لاتنذل
وانه غيمة برد مابيها بس فياي
انطي الشمس ظهري وانجوي اتحمل
مرات اختنك لمن يجيني الليل
افك شباك صدك واوكف اتأمل
صياد احس روحي والنهر وشل
اشوفك جاي ليه واركض اتخيل
اوصل للنهاية وابتدي من الاول
اذا رفضت ظنوني جيتك ع البال
اغافلهن واكلك ماعليك اقبل
اغافلهن مغافل روج بالراس
اعلى نيتي وثاري طبع الذيب بالراس
العكل شيفيدني ومتروك بالراس
ول كلبي ليه الراي والشور والحل
يومن بدونك كنت اكظيه مكسور
تبطي الدقايق فيه والوكت يثكل
روحي بجنبك مثلت شاهد الزور
والحك من صوبي لصوبك تحول
كنت ارتجيك تكون في ظلمتني نور
وليلي في روحي بالبعاد طول
لما تركتك صاحلي الشوك معذور
والحب من مهر الاماني ترجل
عفتك بس احس مدري شنسيت وياك
واطمئنان روحي والامان اختل
اخاف من الندى والورد مااثق بي
اذا بلبل يغرد نار يمه اشعل
وراك الماي صافي والنجوم احجار
خصر الشمس منه شفت ليل انسل
نسيتك والتعب جف اليفك الباب
احس لوحة بحياتي بفركتك تكمل
وانه وصيت كلبي وكتله كلشي يهون
نوط جروحك على الروح شكله
ياكلبي وسبب ذل الطير شكله
منو يعرف النوم شلون شكله
لان لاشايفه ولامار بيه